4x4 in Fiat Panda Cross | Manskap
Aug 21, 2018 Charlen Raymond Motors, Padtoetse 0
Ja, dis reg. Fiat het 'n Cross model saam met sy nuwe Panda-reeks bekendgestel wat met 4×4-dryf toegerus is. Nou voor jy begin frons oor die idee dat 'n stadskar hierdie tipe dryf het, die Fiat Panda Cross maak nogal sy stem dik.
Ek moet erken, dit is vreemd vir 'n voertuig van dié grootte om 'n 4×4 stelsel te hê, so daar moet seker 'n plek in ons oorvol mark wees vir iets só anders, só nis, as die Panda Cross wees. Dit kan natuurlik nie ernstige 4×4 dinge doen nie, so wat kan dit doen? Wel, die vibe omtrent dit is lekker eksentriek; as dit vir enigiets tel.
Dis 'n bietjie van 'n vreemdheid, hierdie Panda. Dis nie onaardig of lelik nie, maar dit vat bietjie gewoont raak. Sommige mag dadelik van die ontwerp hou, terwyl ander na die boks-ontwerp kan kyk en dink dat dit bietjies té vierkantig is. Hoe die ontwerp ookal gesien word, daar is geen twyfel dat die kar in ons mark uitstaan. Die hoë dak, die kort hange voor én agter, oorgroot misligte… dit alles skep 'n pakket wat nie terug sal staan nie.
In terme van grootte is die Panda Cross nie baie groot nie en is dit maar 'n skamele 3.7m in lengte en 1.6m hoog. Ongeag die afmetings is daar genoeg ruimte vir passasiers. Laairuim is baie knap teen 225L, maar kan darem tot 870L vergroot wanneer die agterste sitplekke plat geslaan word.
Die uniekheid van die ontwerp word binne voortgesit met 'n eksentrieke instrumentpaneel. Voor die bestuurder is 'n paar klusters wat lesings huisves, terwyl daar ook kontrole op die stuurwiel geplaas is om jou media toestelle te beheer. Die middelkonsole het wel 'n bietjie van 'n eienaardige ontwerp, maar, op 'n snaakse manier, is dit 'n wink in die rigting van Italiaanse flair.
Die Fiat Panda Cross sit bo-aan die Panda-reeks en is met 'n 4×4 stelsel toegerus. Behoorlike vier-wiel dryf om 'n bietjie in die sand te kan gaan speel. Fiat het 'n bietjie van 'n anderste pad gevat om hierby uit te kom en is die Cross, dus, met 'n interessante pakket toegerus.
Voor in die neus is 'n turbo-aangejaagte 0.9-liter twee-silinder enjin wat 66kW en 145Nm uitskop, en dis gekoppel aan 'n ses-spoed handratkas wat die krag na al vier wiele stuur. Daar is geen sluitewenaars nie, maar eerste rat bied genoeg sodat die klein karretjie oor 'n paar duike en gate kan kouter. Die 15-duim wiele wat op die Panda Cross gesit is is nou wel nie behoorlike 4×4 bande nie, maar dit is effektief genoeg om die werk gedoen te kry.
Die hoogte en dun wiele van die voertuig maak dat die Cross nie 'n versekerde 4×4 wa is nie, maar danksy goeie grondvryhoogte het jy darem gemoedsrus dat nie baie dinge die klein Panda se progressie sal kelder nie.
Die Fiat Panda Cross is duidelik nie jou gewone 4×4. Dit lyk soos én is 'n klein stadskar, en is nie in staat om veel meer aan te vat as 'n heuwel of twee en die randsteen by jou naaste supermark nie. Maar, onder al daardie metaal is daar 'n groot ywer wat wag om ontsluit te word en kan mens nie die kar net op die uiterlike oordeel nie. Ja, dit is anders en daar is ander karre op die mark, in dieselfde prysklas, wat beter waarde vir jou geld bied, maar die Fiat Panda Cross is een van daardie voertuie wat individualiteit bo alles plaas.